**DĖL KANDIDATO SIŪLYMO Į PANEVĖŽIO TERITORINĖS LIGONIŲ KASOS TAIKINIMO KOMISIJĄ**

2023 m. sausio 27 d. Nr. TS-

Rokiškis

Vadovaudamasis Lietuvos Respublikos vietos savivaldos įstatymo 16 straipsnio 2 dalies 43 punktu, 18 straipsnio 1 dalimi, atsižvelgdamas į Panevėžio teritorinės ligonių kasos stebėtojų tarybos 2022 m. gruodžio 9 raštą Nr. STS-3 ,,Dėl Panevėžio teritorinės ligonių kasos taikinimo komisijos‘‘, Rokiškio rajono savivaldybės taryba nusprendžia:

1. Siūlyti kandidatu į Panevėžio teritorinės ligonių kasos taikinimo komisiją Rokiškio rajono savivaldybės tarybos narį Ričardą Burnicką .

2. Pripažinti netekusiu galios Rokiškio rajono savivaldybės tarybos 2018 m. spalio 26 d. sprendimą Nr. TS-243 ,,Dėl kandidato siūlymo į Panevėžio teritorinės ligonių kasos taikinimo komisiją“.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Evelina Grėbliauskienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL KANDIDATO SIŪLYMO Į PANEVĖŽIO TERITORINĖS LIGONIŲ KASOS TAIKINIMO KOMISIJĄ“ AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas – pasiūlyti kandidatą (savivaldybės tarybos narį) į Panevėžio teritorinės ligonių kasos taikinimo komisiją. Vadovaujantis Sveikatos draudimo įstatymu, Panevėžio teritorinės ligonių kasos (toliau – TLK) nuostatais, TLK stebėtojų tarybos darbo reglamentu į taikinimo komisiją įeina vienas TLK veiklos zonos savivaldybės tarybos narys –visuomenės atstovas.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas.

**Sprendimo projekto esmė.**

Panevėžio TLK taikinimo komisija, išrinkta 2018 m. lapkričio 22 d., 2022 m. lapkričio 22 d. baigė darbą. Bus renkama nauja TLK taikinimo komisija.

TLK taikinimo komisiją iš keturių asmenų 4 metams renka TLK stebėtojų taryba jos pirmininko teikimu. Kandidatus į savivaldybės tarybos atstovo vietą siūlo TLK veiklos zonos savivaldybių tarybos. Vadovaujantis TLK stebėtojų tarybos darbo reglamentu, kandidatais rekomenduojama siūlyti nepriekaištingos reputacijos asmenis, turinčius teisės, vadybos, ekonomikos ar medicinos žinių arba darbo patirties nagrinėjant ginčus.

Ši komisija sprendžia ginčus tarp draudžiamųjų ir TLK ginčus dėl privalomojo sveikatos draudimo vykdymo. Taip pat gali spręsti sveikatos priežiūros įstaigų, vaistinių ir teritorinės ligonių kasos ginčus dėl asmens sveikatos priežiūros paslaugų išlaidų apmokėjimo Privalomojo sveikatos draudimo fondo biudžeto lėšomis ir sveikatos priežiūros sutarčių vykdymo.

**Laukiami rezultatai.**

Vadovaujantis Sveikatos draudimo įstatymu, Panevėžio TLK nuostatais, TLK stebėtojų tarybos darbo reglamentu į taikinimo komisiją bus deleguotas rajono savivaldybės tarybos atstovas.

**Finansavimo šaltiniai ir lėšų poreikis**.

Sprendimui įgyvendinti papildomų savivaldybės lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Savivaldybės gydytoja Evelina Grėbliauskienė